Zlatko Karač

Tursko-islamski urbanizam u Hrvatskoj \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Gradovi i sela[[1]](#footnote-1)

O problemima urbanizacije, osobito gospodarskoj, demografskoj i socijalnoj slici slavonskih gradova pod turskom vlašću ključne je sintezne studije objavio N. Moačanin (1989, 2001, 2005 i dr.), sličnu je elaboraciju za gradove Dalmatinske zagore pripremila K. Jurin Starčević (2006), a o fizičkoj strukturi i urbanističkim karakteristikama osmanskih gradova u Hrvatskoj iscrpno je pisao autor ovog teksta (Karač, 2010a,b; Karač, Žunić, 2011).

**Promjene.** – Prva desetljeća turske vladavine u našim krajevima obilježena su depopulacijom većine novoosvojenih naselja iz kojih se prethodno povukao znatan dio dotadašnjega domicilnog stanovništva. U valu rane kolonizacije Turci naseljavaju samo gradove, uglavno *askerom* (vojnim posadama) te znatno sporije gospodarskim imigrantima, obrtnicima i trgovcima iz Bosne, dok su mnoga negdašnja sela u *tapu-defterima* (porezno-katastarskim popisima) 16. stoljeća zabilježena kao *mezre* (pustoseline). Zoran primjer takva stanja zabilježen je u prvom popisu Požeškoga *kadiluka* iz 1540. u kojemu su zabilježena 73 sela (s prosječno samo 5 kuća!) te čak 67 pustoselina (Hafizović, 2009). O promijenjenim gospodarskim odnosima u ruralnim naseljima i utjecajima na sekundarnu urbanizaciju tijekom 16. stoljeća zanimljive podatke sadrže *kanun-name* srijemskog i požeškog *sandžaka* (Đurđev, 1946; Đurđev, 1950; Đurđev, 1960-1961), a za područje Dalmatinske zagore nedavno su objavljene uzorne studije o agrarnim odnosima i seoskim naseljima za osmanske vladavine (Jurin Starčević, 2004; Jurin-Starčević, 2007a).

U odnosu na dotadašnju srednjovjekovnu urbanu mrežu mijenjaju se težišta (Prister, 1977; Grgin, 2002). Gradovi-utvrde u dubini teritorija podalje od *serhata* (krajišta) koji se osvajanjima stalno pomicao prema zapadu brzo gube na vojnom značaju (Zirojević, 1976b), a u zaleđu jačaju gradovi s povoljnim prometnim položajem (Osijek zbog mosta na Budimskom *drumu*) (Zirojević, 1976a; Zirojević, 1987), ili nova upravna središta *sandžaka*, poput Požege (Moačanin, 1982; Moačanin, 1983; Sršen, 2001; Hafizović, 2009) i Iloka (Horvat, 1970) te Pakraca i Cernika, također sjedišta sandžaka u nekim razdobljima (Mažuran, 1966-1967; Hafizović, 2009). O promjeni prostorne hijerarhije zorno svjedoči sudbina srednjovjekovnoga 'slobodnoga kraljevskoga grada' i negdašnjega županijskog središta Vukovara koji postaje gotovo nebitan u odnosu na susjedni Ilok, a veličinom i upravnim statusom pada na razinu dotadašnjega sela Nijemci (Horvat, Potrebica, 1994; Karač, 1994)! Neka naselja imala su potencijal za naglašeni urbani razvoj zbog ambicioznih javnih *vakufa* (zadužbina), poput Vrane koja je izgradnjom Maškovića-hana trebala postati važna točka na tursko-mletačkoj granici, no to se stjecajem povijesnih okolnosti nije 'stiglo' dogoditi (Desnica, 1932; Traljić, 1959; Traljić, 1962; Traljić, 1965; Traljić, 1971; Magaš Mesić, 2013).

**Statusi naselja**. – U turskoj nomenklaturi naselja isprva ih je najviše zabilježeno s atributom *varoši* (semiurbanog trgovišta s kršćanskom većinom), a nakon lokalne islamizacije i znatnijeg doseljavanja muslimana poslije 1550. formiraju se i većinski muslimanski *džemati* (zajednice, općine), pa mnoga naselja dobivaju rang *kasabe* (trgovišta), što je podrazumjevalo zadovoljenje četiriju glavnih uvjeta: 1) postojanje džemata sa stalnom muslimanskom većinom u naselju, 2) postojanje barem jedne *džamije* s punom vjerskom službom za obavljanje svih pet dnevnih molitvi te *džume* petkom i oba *bajram-namaza*, 3) postojanje *čaršije* (trgovačko-obrtničkog središta i 4) redoviti *pazarni* dan (Karač, 2010a, 61)*.* Dotadašnje varoši i dalje će unutar kasaba egzistirati kao kršćanske *mahale* (stambene četvrt), obično s trendom trajnoga demografskog opadanja i agrarizacije (Moačanin, 2001). Status *šehera* ('pravoga grada') u međurječju Save Dunava i Drave prva je postigla Mitrovica (prema defteru iz 1566./68.), a tek znatno kasnije tijekom 17. stoljeća tim su atributom službeno obilježeni Osijek, Požega i Ilok, dok putopisac Čelebi oko 1660. šeherima naslovljava još i Drniš i Cernik, što vjerojatno nije točno (Čelebi, 1996).

Valja upozoriti da statusi *nahije* (općine), *kadiluka/kaze* (sudskoga okruga), *sandžaka/live* (vojno-upravnog područja) i *ejaleta, pašaluka* ili *beglerbegluka* (vojno-upravno područje državnog značaja) nisu oznake urbanog statusa naselja, već su to atributi upravnoga, sudskoga i vojnog karaktera koji se u određenoj mjeri mogu preklapati i sa nomenklaturom urbaniteta, no između njih ne postoji neposredna relacija – npr. neka sjedišta sandžaka nisu postala šeheri (Pakrac, Cernik, Klis), a neki veliki šeheri poput Mitrovice bili su tek nahije, kasnije kadiluci (Karač, 2010a).

**Urbana struktura.** – Tijekom prvih desetljeća vladavine Turci nisu bitno mijenjali izgled ni urbanu strukturu naših gradova. Većinu naselja zauzeli su, naime, bez većih razaranja, pa za rekonstrukcije ili opsežnije nove gradnje nije bilo potrebe. Demografski reducirano stanovništvo (sve do populacijskog oporavka oko 1600.), također nije moralo niti proširivati zatečene gradske areale, pa srednjovjekovni urbani sloj zapravo kontinuira tijekom cijeloga 16. stoljeća. Na slikovitu orijentalnu ikonografiju naših gradova, kako su prikazivani na brojnim vedutama i onovremenim pomalo romantičnim grafičkih predlošcima zapadnih crtača i kartografa, najviše su utjecale specifične siluete *džamija, mesdžida* i *minareta*, *turbeta*, kupolnih *hamama* i sličnih građevina koje su, iako tek pojedinačne interpolacije, jedini autentični turski doprinosi onodobnoj, još medievalnoj urbanoj strukturi (Karač, Žunić, 2011).

Reorganizacija gradova u stambene *mahale* formirane oko džamija ili češće *mesdžida* (manji molitveni objekti bez pune vjerske službe, često bez minareta) ne treba biti shvaćena kao primarno fizčki proces, već više kao konfesionalno grupiranje (muslimani-kršćani), ili pak upravno, često i profesionalno objedinjavanje mjesnih džemata(npr. vojnog u blizini utvrde). Fizički i veličinski kriteriji formiranja mahala nisu posve jasni i u tursko su doba vrlo promjenjivi. Primjerice, u Vukovaru gdje se broj kuća do kraja 16. stoljeća nije bitnije mijenjao, prema uzastopnim je defterima zabilježen vrlo varijabilan broj mahala: 1566./68. bilo ih je deset, 1578. tri, a 1588./95. sedam. U komparabilnim popisima iz osamdesetih godina 16. stoljeća Osijek i Vukovar su brojili sedam mahala, Ilok osam, Požega 12, Mitrovica 14, pri čemu je prosječna mahale imala 35-50 kuća (Karač, 2010a).

Sustavi turske parcelacije zbog kasnije radikalne barokne reurbanizacije naših gradova više nigdje nisu očuvani, no na primjeru Vukovara iz zemljišnih je *tapija* vidljivo da je preko 70% parcela u gradu bilo veličine do pola *dunuma* (ta polovina iznosi 544 m2), što barem za Slavoniju možemo smatrati prosječnom građevnom česticom (Karač, 2010b).

**Novoosnovani gradovi**. – Jedini posve novi grad koji su Turci u Hrvatskoj utemeljili jest Petrinja razvijena iz utvrđene *palanke* nazvane *Yeni Hissar* (Nova Tvrđava). Dao ju je podići Hasan-paša Predojević za samo tri tjedna gradnje (precizno datirane od 12. 4. do 2. 5. 1592.) nešto prije Sisačke bitke, kao odskočnicu za daljnje zapadne i sjeverne prodore (npr. prema Zagrebu). Ta turska Petrinja potpuno je izgorjela već 10. 8. 1594. (Horvat, 1903). Prema onovremenim grafičkim prikazima uglavnom drvena palanka imala je pravilan četverokutan tlocrt (rektificiranih dimenzija 190/120 m), s četiri uglovne kule te s još po jednom kulom na sjevernom i južnom zidu. Bila je štićena vodenim opkopom i nasipom s drvenim ulaznim mostom preko Petrinjčice, a u sredini naselja bila je podignuta i džamija. Značajni arheološki ostaci drvenih supstrukcija, pilota i temeljnog roštilja turske palanke otkopani su 1941. u zoni sjeverno od današnjeg Trga sv. Lovre, a geometrija nalaza posve odgovara današnjoj urbanoj matrici tog dijela povijesnog središta Petrinje, što govori o određenom kontinuitetu turske planimetrije tijekom kasnijih stoljeća postturske obnove grada (Steinman, 1942; Aličić, 1944; Lipovac, 2010).

I Gospić je u svom nukleusu, kako se smatra, također tursko naselje (palanka) koje je osnovao Rizvan-aga Senković sredinom 17. stoljeća, no današnji se grad urbano profilirao tek u posttursko doba pa se u njegovoj planimetriji ne naziru tragovi osmanskoga urbanizma, iako neznatni ostaci srušenih kula Senkovića i Alića govore u prilog takvome podrijetlu (Moačanin, 1990; Šarić, 2012).

**Veličine gradova**. – Krajem 16. stoljeća niti jedno naselje u turskoj Hrvatskoj nije prelazilo broj od 500 kuća, a samo Požega i Ilok (sjedišta sandžaka) po kriteriju veličine mogli su se smatrati gradovimam (i to malim !), jer su tada imali nešto više od 400 kuća. Dalje na istoku u toj su kategoriji bili još i srijemski gradovi Mitrovica i Karlovci, dok su sva ostala mjesta bila daleko od toga statusa. Ukoliko se, međutim, uključe i drugi funcionalni kriteriji (upravno i trgovačko središte, udio urbanih djelatnosti) gradova je u slavonsko-srijemskom međurječju moglo biti dvadesetak te još desetak u dalmatinskoj Zagori gdje se veličinom i važnošću istiću tvrđavni gradovi Knin i Klis, također sjedišta sandžaka (Jelić, 1898; Grgić, 1956; Spaho, 1986; Spaho, Aličić, 2007), kasnije i Drniš (Kosor, 1979). Ni upravni kriterij isprva nije mogao 'popraviti' urbani status naselja jer su već do 1545./46. u Slavoniji i Srijemu u čak 74 naselja bila formirana sjedišta *nahija* (općina), pri čemu gradova čak ni u statusu kasabe prije 1560. uopće nije bilo! Tek je rang *kadiluka* (sudskoga okruga) iz kasnijeg vremena, bez iznimke označavao urbani karakter naselja (Moačanin, 1989; Moačanin, 1991; Moačanin, 2001).

U 17. stoljeću gradovi su se brojem stanovnika bitno povećali, a do tada je već u znatnoj mjeri zbog dotrajalosti, požara i drugih stradanja izmijenjen i veći dio njihova građevnog fonda. Požega je pred turski rasap oko 1680. brojila oko 1000-1500 kuća, što je uz faktor od barem šest osoba po kućanstvu odgovaralo naselju sa 6000 do 9000 stanovnika (Mažuran, 1977; Cviko, 1991; Cviko-Hafizović, 1994; Moačanin, 1997a,b). Osijek koji je do prijelaza 16./17. stoljeće bio manje naselje s tek prometnom važnim mostom i komunikacijama prema Ugarskoj, nakon smirivanja ratnih aktivnosti poslije 1606. snažno se razvija u trgovačko središte s velikim sajmenim *panađurom* u južnom predgrađuza kojega Čelebi navodi da ima 1000 drvenih dućana i u opsegu 4000 koraka (Čelebi, 1996, 370).Pred kraj turske vlasti Osijek je brojio preko 2000 kuća s 12000 stanovnika – daleko više od bilo kojega grada na slobodnom dijelu Hrvatske, uključujući i najjača dalmatinska središta, poput Dubrovnika i Zadra koji su bili dvostruko manji (Buntak, 1938; Mažuran, 1960; Mažuran, 1980, Mažuran, 1993; Moačanin, 1997c; Moačanin, 2009).

O komunalnoj opremi tadašnjih kasaba slikovito govori Čelebijin opis nevelike Rače na Savi: “To je divan grad koji se nalazi na obali rijeke Save, položen na visokom i ravnom terenu obraslom zelenilom... Svi su putovi potpuno popođeni daskom. Štoviše, i sve ulice su popođene daskom i balvanima“ (Čelebi, 1996, 486). U temi urbanizacije mogli bi se navesti i zanimljivi podaci o gradskim mostovima, cestogradnjama, vodovima i gradskim fortifikacijama, no taj će se 'fizički' segment turskoga urbanizma izložiti u poglavlju o arhitekturi i općenito osmanskim novogradnjama u našim krajevima.

**Turska urbana toponimija.** – Neka naša naselja, iako u njima više nema fizičkih ostataka osmanskoga urbaniteta, svojim imenima svjedoče o turskom podrijetlu – primjerice sela *Alaginci, Ašikovci, Alilovci, Dervišaga*, *Eminovci, Prnjavor...* sva u okolici Požege, ili *Mustafina Klada* kod Kutine, naselje *Turčin*, zatim u Lici sela *Pazarište* (predturski Tržić!), *Rizvanuša*, *Mušaluk*, *Šedrvan*... U lokalnoj toponomastici većine slavonskih gradova najstarije četvrti i danas čuvaju tursko nazivlje, poput *Čaršije*, *Čajira* i *Turske skele* u Iloku, *Donje ma(h)*ale u Vukovaru, *Meraje* u Vinkovcima, *Arslanovaca* i *Tekije* u Požegi, ili *Turskoga groblja* u Pakracu i Smiljanu, ulice *Turska česma* u Osijeku (naziv je zabilježen na planu grada između dva svjetska rata i odnosio se na ulicu koja je vodila na most preko Drave). Kod Velike Vranovine nalazi se gradina *Turska kosa*, u obalnom pejsažu Dalmacije ponad Krila Jesenice postoji spilja zvana *Turska peć,* podno Klisa je lokalitet *Mejdan*, a u Imotskoj krajini brojni su zaseoci s turskom onomastikom (*Buljubašići, Ivanbegovina, Arambašići, Okmadžići, Begovići, Kasaba*).

Nestala osmanska urbana baština

Uz navedene paradigmatske primjere urbanističke ostavštine zaostale iz razdoblja turske vladavine, indiciran je i niz gradova o kojima postoje vrijedna pisana ili grafička svjedočanstva osmanske urbanizacije 16. I 17. stoljeća, iako su materjalni ostaci na tim lokalitetima danas oskudni ili su posve nestali.

Tako je za područje Slavonije poznato više zanimljivih likovnih prikaza, primjerice opsade turske Virovitice prikazane na devet veduta iz zapadnih izvora (Sabolić, 2008), kao i njenih opisa iz toga doba (Mažuran 1956; Mažuran, 1986; Petrić, 1996; Moačanin, 2006). Također je sačuvan i dokumentarni prikaz Đakova iz *Spaarova atlasa* nastao neposredno nakon izgona Turaka gdje je jasno prikazana topografija osmanskoga grada s tri tada još očuvane džamije (jedna postoji i danas), utvrdom i potezom izgradnje u onodobnoj čaršiji (Marković, 1985; Čuržik, 1988). Postoje i prikazi turskog Valpova s relevantnom historiografskom pisanom građom (Horvat, 1912) te Cernika gdje je na crtežu cjeline grada dokumentiran perimetar obodnih fortifikacija s egzaktnim prikazom stambenih kuća, što je zanimljiva dopuna Ćelebijinom opisu toga naselja i objavljenim defterskim popisima (Kadrić, 2011/12). Brojni su i suvremeni prikazi turske Petrinje (sačuvano ih je desetak), iako je postojala samo dvije godine (Lipovac, 2010).

Urbane konture nekih naših gradova rekonstruirane su samo na temelju pisanih izvora – službenih defterskih popisa iz osmanskih arhiva, ali i narativnih, uglavnom zapadnih putopisnih deskripcija i vojnih izvještaja, kako je to primjerice učinjeno za Vinkovce (Mažuran, 1963; Karaula, Petković, 2007), Brod (Koprivčević, 1939; Moačanin, 2000), Čazmu, Kostajnicu (Slukan Altić, 2009), ili za mrežu turskih naselja na istoku Hrvatske (Petković, 2009; Petković, 2012).

Za područje osmanskoga dalmatinskog zaleđa (općenito Difnik, 1985; Stančić, 2007) također postoje brojne slikovite vedute i mletački kartografski izvori (Ćosić, 2007) s prikazima te opisima turskih naselja u unutrašnjosti, ali i osmanski katastralni popisi s preciznim fiskalnim te demografskim podacima po pojedinim naseljima (Glibota, 2007). Takav je primjer dobro dokumentiranoga grada Klis u kojem je i danas sačuvan znatan dio turskih gradskih fortifikacija i središnja džamija (Perojević, 1936; Spaho, 1986; Spaho, 1989a; Spaho, Aličić, 2007), zatim utvrđeni Knin (Klaić, 1928; Jurin-Starčević, 2007b), Drniš gdje je također sačuvana osmanska džamija, jedini minaret u Hrvatskoj te dobro konzervirana tvrđava na Gradini ponad kanjona Čikole (Traljić, 1972), a istražene su i urbane konture turskog Benkovca (Spaho, 1987), Zemunika prikazanog na Coronellijevoj veduti (Jakšić, 1997), Islama u zadarskom zaleđu (Spaho, 1985b), Skradina (Spaho, 1989c), Imotskog, Sinja i Vrlike (Spaho, 1985a; Spaho, 1989b) te općenito naseobinska situacija turskoga doba u Dalmatinskoj zagori (Jurin Starčević, 2006), primjerice karakteristike kasaba kliškog sandžaka (Spaho, 1989a) i osobito ruralna topografija zaleđa (Jurin Starčević, 2004; Jurin-Starčević, 2007a). U podbiokovlju Makarska se ističe kao uopće prvo naše urbano središte koje je palo pod tursku vlast (još krajem 15. st.), pri čemu je sredinom 16. stoljeća dobila i planski urbani sloj s cjelovitim fortificiranjem grada u shemi pravilnog trokuta s uglovnim kulama, što ga je proveo *neimar* Hajredin, inače graditelj znamenitoga mostarskog mosta (prikaz je sačuvan na venecijanskoj veduti)!

Literatura

\* Opća historiografska literatura o turskom razdoblju u Hrvatskoj navedena je u prethodnom poglavlju o tursko-islamskoj umjetnosti, pa se ovdje neće ponavljati budući da su sva tri autorova poglavlja o tursko-islamskoj baštini u Hrvatskoj sadržajno komplementarna, uključujući i pripadajuće popise literature.

Aličić, A. (1944). Uspomena na tursko doba u Petrinji. *Novi behar*, XVI (10), 159.

Buntak, F. (1938). Osijek u doba Turaka. *Hrvatski list*, XIX (64): 8.

Cviko, F. (1984a). Diplomatički opis opširnog deftera za sandžak Požegu iz 1579. godine. *Prilozi za orijentalnu filologiju,* XXXII/XXXIII (1982./1983.).

Cviko, F. (1984b). O najstarijem popisu požeškog sandžaka. *Prilozi za orijentalnu filologiju*, 34.

Cviko, F. (1991). O Požegi u XVI. stoljeću – na osnovi osmanskih katastarskih popisa. U D. Čalić i dr. (Ur.), *Peti znanstveni sabor Slavonije i Baranje*, I (str. 55-100). Osijek: HAZU – Zavod za znanstveni rad

Cviko-Hafizović, F. (1994). Grad Požega kao sjedište Požeškog sandžaka – urbani i privredni razvoj u 16. stoljeću. *Povijesni prilozi*, 13, 27-76.

Čelebi, E. (1996). *Putopis. Odlomci o jugoslovenskim zemljama*. Sarajevo: Sarajevo-Publishing [Biblioteka Kulturno nasljeđe]

Čuržik, V. (1988). 300 godina oslobođenja Đakovštine od Turaka. *Đakovački vezovi. Prigodna revija 1988*., 33-36.

Ćosić, S. (2007). Zagora na starimkartama i katastarskim planovima. U Belamarić, J.; Grčić, M. (Ur.), *Dalmatinska zagora nepoznata zemlja* (str. 205-219). Zagreb: Ministarstvo kulture RH, Galerija Klovićevi dvori

Desnica, B. (1932). Zagorska Dalmacija pod Mlecima i Turcima. U: *Naši gradovi na moru: Šibenik i Dalmatinska Zagora* (str. 8-15). Zagreb

Difnik, F. (1986). *Povijest kandijskog rata u Dalmaciji*. Split: Splitski književni krug [Svjedočanstva, 7]

Đurđev, B. (1946). Požeška kanun-nama iz 1545. godine. *Glasnik državnog muzeja u Sarajevu*, N. S. – Društvene nauke, I.

Đurđev, B. (1950). Sremska kanun-nama iz 1588-9 godine. *Glasnik Zemaljskog muzeja u Sarajevu*, N. S. IV-V (1950.), 269-283.

Đurđev, B. (1960-1961). O prepisu kanun-name za sremski sandžak u rukopisu Orijentalnog instituta u Sarajevu. *Prilozi za orijentalnu filologiju*, X-XII, 237-251.

Glibota, M. (2007). Turski katastarski popisi kao izvor za povijest. U Belamarić, J.; Grčić, M. (Ur.), *Dalmatinska zagora nepoznata zemlja* (str. 257-261). Zagreb: Ministarstvo kulture RH, Galerija Klovićevi dvori

Grgić, i. (1956). Opis kliškog sandžaka s ove strane Velebita i Dinare iz godine 1572. *Zadarska revija*, V, 254-255.

Grgin, B. (2002). The Ottoman influences on Croatia in the second half of the fifteenth century. *Povijesni prilozi*, 21 (23), 87-104.

Hafizović, F. (2009). Islam u Požeškom i Pakračkom sandžaku. U B. Biškupić (Ur.), *Slavonija, Baranja i Srijem, vrela europske civilizacije*, I (str. 278-281). Zagreb: Ministarstvo kulture RH; Galerija Klovićevi dvori

Horvat, R. (1903). *Borba Hrvata s Turcima za Petrinju*. Petrinja: D. Benko

Horvat, R. (1912). Valpovština u tursko doba. *Vjesnik Kr. Hrvatsko-slavonsko-dalmatinskoga zemaljskoga arkiva*, 14, 237-282.

Horvat, V. (1970). Ilok pod turskom vlašću (1526-1688). *Ogledi*, 2 (12), 19-22.

Horvat, V.; Potrebica, F. (1994). Vukovar i okolica pod turskom / osmanskom vlašću. U I. Karaman (Ur.), *Vukovar – vjekovni hrvatski grad na Dunavu* (str. 126-137)*.* Zagreb: NK Dr. Feletar Koprivnica

Jakšić, N. (1997). *Zemunik. Srednjovjekovni zadarski kaštel i turska kasaba*. Split: Muzej hrvatskih arheoloških spomenika

Jelić, L. (1898). Kliški sandžakat i postanje Mletačke krajine početkom kandiskoga rata 1645-48 godine. *Narodni koledar [Zadar]*, 36, 78-116.

Jurin Starčević, K. (2004). Demografska kretanja u selima srednjodalmatinskog zaleđa u 16. i početkom 17. stoljeća prema osmanskim detaljnim poreznim popisima (mufassal defterima). *Prilozi za orijentalnu filologiju*, 54, 139-157.

Jurin Starčević, K. (2006). Islamsko-osmanski gradovi dalmatinskog zaleđa: prilog istraživanju urbanog razvoja u 16. I 17. stoljeću. *Radovi zavoda za hrvatsku povijest*, 38, 113-154

Jurin-Starčević, K. (2007a). Zemlja, seljaštvo i agrikultura u razdoblju osmanske vlasti. U Belamarić, J.; Grčić, M. (Ur.), *Dalmatinska zagora nepoznata zemlja* (str. 233-243). Zagreb: Ministarstvo kulture RH, Galerija Klovićevi dvori

Jurin-Starčević, K. (2007b). Osmanski Knin (1522.-1688.). U Belamarić, J.; Grčić, M. (Ur.), *Dalmatinska zagora nepoznata zemlja* (str. 649-659). Zagreb: Ministarstvo kulture RH, Galerija Klovićevi dvori

Kadrić, A. (2011/12). Muslimani nahije Cernik prema katastarskom popisu Pakračkog sandžaka iz 1565. godine. *Behar*, XX/XXI (104), 58-59.

Karač, Z. (1994). Gradograditeljstvo i graditeljstvo na tlu Vukovara od prapovijesti do kraja osmanske vlasti. U I. Karaman (Ur.), *Vukovar – vjekovni hrvatski grad na Dunavu* (str. 138-154)*.* Zagreb: NK Dr. Feletar Koprivnica

Karač, Z. (2010a). *Analiza urbanističko-arhitektonskog razvoja grada Vukovara s težištem na urbanom razvoju tijekom srednjovjekovnoga i turskog razdoblja do 1700. Godine* [doct. diss.]. Zagreb: Sveučilište u Zagrebu – Arhitektonski fakultet

Karač, Z. (2010b). The Analysis of the Urban and Architectural Development of the City of Vukovar with emphasis od Medieval and Turkish Urban Development before 1799 [Doctoral Dissertation – Summary]. *Prostor*, 18, 2 (40), 513.

Karač, Z.; Žunić, A. (2011). Turkish-Islamic urban planning in the 16th ant 17th century in Croatia. U C. D'amato (Ed.), *1st International Conference of ReteVitruvio: Architectural Design Between Teaching and Research – Proceedings,* Vol. 2 (pp. 931-940). Bari: Politecnico di Bari, Facolta di Architettura; Poliba Press; Arti grafiche Favia

Karaula, I.; Petković, D. (2007). Osmanski Vinkovci (Karye-i-Vinkofci – Bogato selo nahije Ivankovo, kadiluka Nijemci, Srijemskog sandžaka. *Godišnjak Ogranka Matice hrvatske Vinkovci*, 24, 177-236.

Klaić, V. (1928). Knin za turskog vladanja (1522.-1688.). *Vjesnik Hrvatskoga arheološkoga društva*, 15, 257-262+X.

Koprivčević, J. (1939). Tursko doba u Brodu. *Posavska Hrvatska*, I, 4.

Kosor, K. (1979). Drniška krajina za turskog vladanja. *Kačić*, 11, 125-194.

Lipovac, N. (2010). *Petrinja. Prostorno-povijesni razvoj grada očitan sa starih grafika, planova i karata*. Zagreb: Sveučilište u Zagrebu, Arhitektonski fakultet [Acta architectonica – Znanstvene monografije, 5]

Magaš Mesić, A. (2013). Vrana za vrijeme turske vladavine – han Jusufa Maškovića. *Behar*, XXII (111-112), 20-23.

Marković, M. (1985). Kako je izgledalo Đakovo krajem 17. stoljeća? *Đakovački list,* XXXII, 1016 (27. 4. 1985.), 3-4.

Mažuran, I (1986). Virovitica i njezina okolica za osmanske vladavine (1552.-1684.). U A. Mohorovičić (Ur.), *Virovitički zbornik 1234-1984* (str. 127-139). Virovitica: JAZU, SO Virovitica

Mažuran, I. (1956). Virovitica pod Turcima. *Osječki zbornik*, V, 121-132.

Mažuran, I. (1960). Turski Osijek 1526-1687. *Osječki zbornik*, VII, 53-145.

Mažuran, I. (1963). Vinkovci i vinkovačka okolica za vrijeme turske okupacije. *Godišnjak Pododbora Matice hrvatske Vinkovci*, 2, 69-100.

Mažuran, I. (1966-1967). Pakrački ili Cernički sandžak. *Historijski zbornik*, XIX-XX, 409-412.

Mažuran, I. (1977). Požega i Požeška kotlina za turske vladavine U M. Strbašić (Ur.), *Požega 1227-1977* (str. 161-198). Slavonska Požega: SO Slavonska požega

Mažuran, i. (1980). Osijek i osječka nahija 1579. Godine. U I. Erceg i dr. (Ur.), *Gunjačin zbornik* (str. 209-228). Zagreb: Školska knjiga

Mažuran, I. (1993). *Srednjovjekovni i turski Osijek* [Povijest Osijeka 1]. Osijek: HAZU – Zavod za znanstveni rad u Osijeku; Gradsko poglavarstvo Osijek; Školska knjiga

Moačanin, N. (1982). Osječki ili Požeški sandžak. *Zbornik Zavoda za poviijesne znanosti IC*, JAZU, 12

Moačanin, N. (1983). Granice i upravna podjela Požeškog sandžaka. *Zbornik Zavoda za poviijesne znanosti IC JAZU*, 13

Moačanin, N. (1989). *Gradovi u turskoj Slavoniji i Srijemu* [doct. diss.]. Zagreb: Sveučilište u Zagrebu, Filozofski fakultet

Moačanin, N. (1990). Ime Gospić u svjetlu turskih izvora. *Croatica christiana periodica*, 26, 51-54.

Moačanin, N. (1991). Slavonija pod turskom vlašću. U D. Čalić i dr. (Ur.), *Peti znanstveni sabor Slavonije i Baranje*, I (str. 67-76), Osijek: HAZU – Zavod za znastveni rad

Moačanin, N. (1996). Novije spoznaje o povijesti Kliškog sandžaka prema osmanskim izvorima. U J. Belamarić (Ur.), *Oslobođenje Klisa godine 1596. – radovi sa znanstvenog skupa održanog na Klisu 1996*. Split: Književni krug

Moačanin, N. (1997a). *Požega i Požeština u sklopu Osmanlijskog carstva (1537.-1691.)*. Jastrebarsko: Naklada Splap [Biblioteka Posegana]

Moačanin, N. (1997b). Požega u razdoblju turske vlasti. *Encyclopedia moderna*, 17 (47), 9-12.

Moačanin, N. (1997c). Osijek u turskim izvorima. *Povijesni prilozi*, 16, 33-56.

Moačanin, N. (2000). Osmansko-turska arhivska građa za povijest Slavonskoga Broda i okolice: pregled istraživačkih mogučnosti i nacrt povijesnog razvitka grada i okolice u razdoblju turske vlasti. U Z. Živaković-Kerže (Ur.), *Zbornik radova sa znanstvenog skupa o Slavonskom Brodu* (str. 133-144). Slavonski Brod: Hrvatski institut za povijest – Podružnica za povijest Slavonije, Srijema i Baranje; Muzej brodskog Posavlja

Moačanin, N. (2001). *Slavonija i Srijem u razdoblju osmanske vladavine*. Slavonski Brod: Hrvatski institut za povijest – Podružnica za povijest Slavonije, Srijema i Baranje [Studije, 3]

Moačanin, N. (2005). *Town and Country on the Middle Danube 1526-1690.* Leiden – Boston: Brill Acamec Publishers

Moačanin, N. (2006). Turska Virovitica. U J. Martinčić (Ur.), *725 godina franjevaca u Virovitici* [Zbornik radova međunarodnog simpozija] (str. 17-22). Zagreb – Osijek: HAZU – Zavod za znanstveni i umjetnički rad u Osijeku

Moačanin, N. (2009). Tri slavonska sandžaka – jedno kratko i jedno dugo “tursko stoljeće“. U B. Biškupić (Ur.), *Slavonija, Baranja i Srijem, vrela europske civilizacije*, I (str. 268-277). Zagreb: Ministarstvo kulture RH; Galerija Klovićevi dvori

Perojević, M. (1936). *Klis u turskoj ruci*. Sarajevo

Petković, D. (2009). Područje današnje Vukovarsko-srijemske županije u svjetlu osmanlijskih poreznih popisa. *Godišnjak Ogranka Matice hrvatske u Vinkovcima*, 26 (2008), 127-186.

Petković, D. (2012). Područje današnje Vukovarsko-srijemske županije u vrijeme osmanlijske vladavine (1526.-1699. U D. Živić (Ur.), *Vukovarsko-srijemska županija. Prostor, ljudi, identitet* (str. 95-112). Zagreb – Vukovar: Institut društvenih znanosti Ivo Pilar; Vukovarsko-srijemska županija

Petrić, H. (1996). Virovitica pod osmanskom vladavinom. U D. Feletar (Ur.), *Virovitica. Izabrane teme* (str. 62-66). Virovitica – Koprivnica: Gradsko poglavarstvo Virovitica; NK Dr Feletar

Prister, B. (1977). *Gradovi istočne Slavonije u kasnom srednjem vijeku i u vrijeme turske vladavine* [PMH, seperat predavanja, 49]. Zagreb: Povijesni muzej Hrvatske

Sabolić, D. (2008). Virovitica (tvrđava) u opisima i vedutama 17. i 18. stoljeća. U M. Kulej (Ur.), *Srednjovjekovna nizinska utvrda u Virovitici* (str. 53-64). Virovitica: Gradski muzej Virovitica

Slukan Altić, M. (2009). Razvoj Kostajnice pod osmanskom vlašću (1556-1688). U D. Roksandić, D. Agičić (Ur.), *Spomenica Josipa Adamčeka* (str. 189-208). Zagreb: FF Press

Spaho, F. (1985b). Prilog istoriji grada Islama u Ravnim kotarima u XVII. stoljeću. *Zadarska revija,* 4-5, 357.

Spaho, F. (1989a). Neke karakteristike razvitka varoških naselja u Kliškom sandžaku u XVI. I XVII. stoljeću. *Prilozi za orijentalnu filologiju*, 38 (1988), 241-251.

Spaho, F. Dž. (1985a). Jedan turski popis Sinja i Vrlike iz 1604. godine. *Acta historico-oeconomica Iugoslaviae*, 12

Spaho, F. Dž. (1986). Splitsko zaleđe u prvim turskim popisima. *Acta historico-oeconomica Iugoslaviae*, 13

Spaho, F. Dž. (1987). Arhivska građa na turskom jeziku za područje sjeverne Dalmacije s posebnim osvrtom na Benkovački kraj. U J. Medini (Ur.), *Benkovački kraj kroz vjekove* [Zbornik I] (str. 133-142). Benkovac: RO Narodni list Zadar

Spaho, F. Dž. (1989b). Grad Sinj u turskoj vlasti. *Sinj i Cetinska krajina za vrijeme osmanlijske vlasti. Zbornik Cetinske krajine*, 4, 55-63

Spaho, F. Dž. (1989c). Skradinska nahija 1574. godine. *Acta historico-oeconomica Iugoslaviae*, 16, 79-107.

Spaho, F. Dž.; Aličić, A. S. (2007). *Opširni popis Kliškog sandžaka iz 1550. godine*. Sarajevo: Orijentalni institut Sarajevo [Monumenta Turcica, ser. II, Defteri 5]

Sršen, S. (Ur.) (2001). *Sandžak Požega 1579. godine*. Osijek: Državni arhiv u Osijeku [Građa za povijest Osijeka i Slavonije, XII]

Stančić, N. (2007). Krajine u 17. I 18. stoljeću. U Belamarić, J.; Grčić, M. (Ur.), *Dalmatinska zagora nepoznata zemlja* (str. 197-204). Zagreb: Ministarstvo kulture RH, Galerija Klovićevi dvori

Steinman, E. (1942). Nalaz temelja stare turske tvrđave u Petrinji. *Tehnički vjesnik*, 59 (4-6): 103-106.

Šarić, M. (2012). Osmanski korijeni Gospića: nahija Novi u XVI. I XVII. stoljeću. Povijesni *prilozi*, 42, 215-248.

Traljić, S. M. (1959). Tursko-mletačko susjedstvo na zadarskoj krajini XVII. stoljeća. *Radovi Instituta JAZU u Zadru*, 4-5

Traljić, S. M. (1962). Vrana pod turskom upravom. *Radovi Instituta JAZU u Zadru*, 9, 337-358.

Traljić, S. M. (1965). Zadar i turska pozadina od XV. do potkraj XIX. st. *Radovi Instituta JAZU u Zadru*, 11-12, 203-228.

Traljić, S. M. (1971). Vrana i njezini gospodari u doba turske vladavine. *Radovi Instituta JAZU u Zadru*, 18, 343-378.

Traljić, S. M. (1972). Drniš šestnaestoga i sedamnaestoga stoljeća. *Radovi Instituta JAZU u Zadru*, 19, 393-404.

Zirojević, O. (1976a). *Carigradski drum od Beograda do Budima u XVI i XVII veku*. Novi Sad: Institut za proučavanje istorije Vojvodine

Zirojević, O. (1976b). Turska utvrđena mesta na području današnje Vojvodine, Slavonije i Baranje. *Zbornik za istoriju Matice srpske*, 14, 99-143.

Zirojević, O. (1987). Mreža turskih puteva (kopnenih ivodenih) na području današnje Vojvodine i Slavonije. *Istorijski časopis*, XXXIV, 119-129.

1. Ovaj je prilog, kao i prethodno poglavlje o umjetnosti i umjetničkom obrtu, pripremljen na temelju ranije objavljene autorove studije – Karač, Z. (2010), Tursko-islamska arhitektura i umjetnost. U M. Pelc (Ur.), *Hrvatska umjetnost. Povijest i spomenici* (str. 394-415). Zagreb: IPU, Školska knjiga. Za ovu je prigodu ekstrahiran središnji dio studije o tursko-islamskom urbanizmu, koji je ovdje dorađen i dopunjen te opremljen bibliografijom i odgovarajućim citatnim referencama.

   Tursko-islamski urbanizam autor je obradio i u jednome simpozijskom priiopćenju koje, međutim, nije dostupno u Hrvatskoj – Karač, Z.; Žunić, A. (2011). Turkish-Islamic urban planning in the 16th ant 17th century in Croatia. U C. D'amato (Ed.), *1st International Conference of ReteVitruvio: Architectural Design Between Teaching and Research – Proceedings,* Vol. 2 (pp. 931-940). Bari: Politecnico di Bari, Facolta di Architettura; Poliba Press; Arti grafiche Favia [↑](#footnote-ref-1)